
REZUMAT 


Timpanele, instrumente muzicale cunoscute de secole, și-au câștigat treptat locul în orchestre. 
De-a lungul timpului, construcţia și utilizarea timpanelor au trecut prin transformări 
considerabile. Timpanele au evoluat de la statutul de tobe militare la acceptarea ca 
instrumente soliste, un important supliment de percuție în diverse ansambluri, fiind singurul 
instrument membranofon acordat. Secole de progres tehnic au permis o interpretare și un 
acordaj mai rapide ale timpanului, ceea ce a inspirat compozitorii să folosească instrumentul 
din ce în ce mai mult. Lucrarea lui Elliott Carter Eight Pieces for Four Timpani oferă o 
introducere și un rezumat excelente ale capacităţilor instrumentului la vremea respectivă, 
valorificând diferite zone de lovire, diverse rezonanţe și glissando și baghete de durități 
variate. Cu greu și-ar fi putut imagina Carter cât de semnificativă avea să devină seria lui 
pentru percuţioniști și compozitori și cât potenţial neexplorat al instrumentului avea să fie 

adus la lumină de aceste piese, care la origine au fost scrise ca un studiu de modulație metrică, 
fiind ulterior revizuite și extinse în opt mișcări. 

Cuvinte cheie: timpane, Carter, lovitură, modulație metrică, selectarea baghetelor 


Timpanele și trompetele sunt folosite la festivalurile de curte și în muzica 
militară de câteva secole. Timpanele, care au devenit în timp unele dintre cele mai 
importante instrumente din orchestrele simfonice, sunt singurele instrumente 
membranofone acordate. 

Nakers, cum se numeau în Evul Mediu micile predecesoare ale timpanelor, 
sunt instrumente de origine arabă sau sarazină. Denumirea „naker“ provine din 
cuvântul arab „naqqara”. Era deja cunoscut de arabi în secolul al XII-lea, iar în 
secolul al XIII-lea instrumentul a apărut în Europa datorită cruciadelor. Alte surse, 
cum ar fi Marco Polo, l-au menţionat de asemenea. 

Sursele istorice care descriu progresul interpretării pe timpane mici 
evidenţiază rolul major al Germaniei. De exemplu, o sursă ne spune că în 1384 
ducele de Burgundia l-a trimis pe unul dintre toboşarii săi în Germania ca să își 
însușească cunoștințele timpaniștilor de acolo.! 

Iniţial existau două dimensiuni ale instrumentului. Unul avea dimensiunea 
unui pumn, fiind utilizat în formaţii camerale, iar celălalt era mai mare, cu diametrul 
de un picior (aproximativ 30 de centimetri), utilizat în timpul evenimentelor 
militare. Instrumentele mari erau folosite de cavalerie, lucru care a contribuit la 
răspândirea lor în secolul al XV-lea. Aceste mari tobe de cavalerie au fost observate 
pentru prima dată în Europa de Vest în 1457, când regele Ungariei a trimis o legaţie 
pentru o mireasă în Franţa. La această paradă, instrumentul era considerat complet 
necunoscut încă. În cartea sa Orchesographie (1589), Thoinot Arbeau scria despre tobe 
persane, inclusiv timpane, descrise ca o emisferă acoperită cu pergament rezistent, 
fixat cu ajutorul unei frânghii. Această frânghie a fost mai târziu întinsă peste vas cu 
ajutorul unui inel fixat cu sârme şi, ulterior, cu şuruburi. 

De-a lungul timpului, folosirea timpanelor a fost acceptată pe scară din ce 
în ce mai largă. Numeroase relatări descriu modul cum caii se mișcau în bătălii pe 
sunetele trompetelor și timpanelor. Cu toate că mai multe surse menționează 
folosirea simultană a trompetelor și timpanelor, știm foarte puţine despre materialul 
muzical. Multă vreme, semnalele de bătălie nu a au fost consemnate. Soldaţii îşi 
transmiteau cunoştinţele personal, iar discipolii trebuiau să își însușească muzica 
armatei și a curții printr-o muncă îndelungată și stăruitoare. Muzicienii practicanți 
întâlneau uneori piese pe care nu le cunoșteau sau nu le puteau cânta din memorie, 
așa că improvizau sau decorau muzica pe baza pieselor din repertoriul lor? 


1 James Blades, Percussion Instruments and their History, The Bold Strummer, Ltd., Westport, 1992, 
pp. 223-224. 

2 Larry S. Spivack, „Kettledrums: A European Change in Attitude 1500-1700” (Partea 1), în Percussive 
Notes, 36/6 (decembrie 1998), p. 57. 

Legătura dintre trompetă și timpan era atât de strânsă, încât principalele 
tipare de percuție de la vremea respectivă erau denumite după mișcările limbii.? 
Acest lucru este dovedit și de o varietate de tehnici de execuţie. Pe lângă sunetul 
normal, era necesar să se folosească şi o tehnică de surdinare, astfel încât inamicul 
să nu poată auzi semnalul care dădea instrucțiunea de manevră. Există și relatări 
despre un efect de ecou, unde sunetele tari executate la mijlocul tobei erau urmate 
de notele moi şi ușoare executate lângă marginea instrumentului. Toba surdinată 
era folosită de asemenea la funeralii, dar exista un consens general despre caracterul 
eroic al instrumentului. 

La începuturile utilizării lor, timpanele, care la acea vreme erau încă atârnate 
de gâturile cailor, erau adesea împodobite cu stofe pentru a obține un aspect elegant. 
Bineînţeles, baghetele erau și ele decorate, adesea cu pietre preţioase. Totuși, în 
această perioadă se făceau deja eforturi pentru îmbunătăţirea sunetului. Baghetele 
de lemn au început să se bucure de o mai largă folosință, devenind, până la finalul 
secolului al XVII-lea, cele mai acceptate. În cartea sa Les Travaux de Mars, A. M. Mallet 
menţionează baghete de lemn cu o lungime de 8-9 țoli (inch), cu capul de forma unui 
mic disc.+ 

În secolul a XVIII-lea, a devenit necesar să se folosească baghete şi mai moi, 
pentru a se adapta la materialul muzical, mai ales pentru a cânta tremolouri la pian. 
În secolul al XIX-lea, Hector Berlioz a fost primul care a indicat interpreţilor să aibă 
trei tipuri de baghete, mai exact câte o pereche cu cap de lemn, piele și pâslă. 
Considera că folosirea acestora era esenţială în operele lui Haydn, Mozart și 
Beethoven. 

Începând cu secolul al XVI-lea, membrana a fost întinsă peste inelul de 
tensionare cu ajutorul a aproximativ 10 mânere, care, când erau rotite, puteau acorda 
timpanul. Erau dificil de folosit, ceea ce îngreuna dezvoltarea instrumentului. 
Pentru a depăși această problemă, în reprezentații au fost introduse treptat mai 
multe instrumente, ceea ce înseamnă că orchestrele au început să includă un al 
treilea și un al patrulea timpan. 

Timpanele au trecut printr-o revoluţie tehnică în Dresda în anii 1870. Carl 
Pittrich a introdus un sistem care încă se mai folosește la timpane. El a legat pârghia 
centrală de acordaj la un mecanism cu pedală pentru a reacorda instrumentul. Mai 
târziu, pentru a putea controla acordajul, s-a atașat nomenclatorul de acordaj la 
structura cu pedală, ceea ce a ajutat interpreții să determine cu mai mare ușurință 
intervalul, dar doar ca indicație. Acest nou design a oferit pentru prima dată 
posibilitatea de a acorda timpanele în timpul reprezentaţiilor și a făcut posibilă 
descoperirea ulterioară a glissando-ului executat pe timpane. Până în zilele noastre, 
cele mai moderne modele de timpane se bazează pe acest principiu de operare, 
cu îmbunătățiri constante. 


3 James Blades, op. cit., p. 58. 
4 Larry S. Spivack, op. cit., p. 55. 

Înnoirea tehnică a pieselor scrise exclusiv sau parțial pentru timpane a fost 
un proces îndelungat. În lucrările lor, compozitorii au recurs adesea la extinderea 
utilizării instrumentelor de percuție şi la tehnici inedite de dezvoltare a limbajului 
muzical specific. La mijlocul secolului al XX-lea, au apărut destul de frecvent piese 
scrise pentru timpane solo. Primele piese solo respectau tradițiile aranjamentului 
pentru timpan din orchestrele vremii, dar mai târziu piesele pentru timpane solo au 
început să fie caracterizate de inovație şi experimentare. Lucrarea lui Serghei 
Prokofiev, Virtuoso Etude, a fost publicată în 1948. Autorul a fost primul care a cerut 
să se includă cinci timpane în execuția piesei sale. Anterior, Sonatina lui Aleksandr 
Cerepnin, compusă din patru mişcări scurte, pentru patru timpane, a fost publicată 
în 1940 și revizuită de compozitor în 1951. La acea vreme, doi compozitori americani 
au scris şi ei pentru formația de patru timpane folosită în mod obișnuit: lucrarea lui 
Daniel Jones a fost publicată în 1953 şi cea a lui Alan Ridout în 1967. 

Cel mai semnificativ rezumat tehnic şi muzical din literatura pentru 
timpane este seria lui Elliott Carter? intitulată Eight Pieces for Four Timpani. Titlul 
inițial al seriei era Six Pieces for Four Kettledrums. Din acest manuscris, Associated 
Music Publishers a publicat două mișcări, Recitative și Improvisation, în 1960. 

Carter a explicat într-un interviu că el compusese seria în șase părți deja în 
1949 (cel mai probabil, atunci a început să lucreze și a finalizat primele piese), 
dar partitura şi alte interviuri fac referire la anul 1950.7 El a compus inițial aceste 
piese sub formă de studiu ritmic pentru primul său cvartet de coarde, publicat în 
1951. Elliott Carter a declarat de asemenea într-un interviu că, după ce a scris cele 
şase mișcări, le-a dat unor percuționiști din New York, dar nu a fost mulțumit de 
sunet. Piesele au fost revizuite ulterior, în 1966.8 

Carter, împreună cu tânărul Jan Williams, a început să experimenteze 
revizuirea sunetului şi partiturii mișcărilor Recitative şi Improvisation şi a pregătit 
celelalte patru piese pentru publicare. Știm din relatarea lui Williams că 
instrumentul pe care au experimentat Carter și Williams a fost unul din seria nouă 
Ludwig Professional Symphonic Timpani, deţinută de Orchestra Filarmonică din 
Buffalo. Membrana tobei era făcută din plastic, nu din tradiționala piele de animal.? 
Această informaţie este crucială pentru ca interpreţii de azi să poată reda sunetul, 
deși unul din interviurile ulterioare ale lui Carter elogia sunetul instrumentelor 
confecționate cu piele.! 


5 Elliott Carter (1908-2012), compozitor american. 

6 Elliott Carter, Eight Pieces for Four Timpani, Associated Music Publishers, New York/London, 1968. 

7 Patrick Wilson, „Elliott Carter: Eight Pieces for Four Timpani”, în Percussive Notes, 23/1 (octombrie 1984), 
p. 63. 

8 Idem, p. 65. 

° Jan Williams, „Elliott Carter's Eight Pieces for Timpani — The 1966 Revisions”, în Percussion Notes, 38/6 
(decembrie 2000), p. 9. 

10 Wilson, op. cit., p. 64. 

Rezultatul final a depăşit toate aşteptările. Seria lui Carter a rezumat şi 
depășit aşteptările compozitorilor şi percuționiştilor contemporani despre 
sonoritatea timpanelor. Compozitorul era probabil conştient de noutatea pieselor 
sale, pentru că a oferit instrucțiuni speciale de interpretare și explicații pentru 
interpreți în ediția completă. În special, autorul a specificat localizarea zonelor de 
lovire pe timpane, tehnici de interpretare pentru anumite mișcări și interpretarea 
unor instrucțiuni grafice specifice din partitură. 

Carter a fost motivat de accentuarea notațiilor din partitură și 
inteligibilitatea frazelor atunci când a încredințat interpretului selectarea baghetelor 
în mișcările I, III, IV, V şi VII. Probabil a înțeles că în multe cazuri caracterul 
sunetului depinde nu doar de baghetă, ci și de mărimea și acustica sălii, printre 
altele. În mişcările unde a vrut să creeze efecte sonore speciale, nu a lăsat alegerea 
baghetei la latitudinea interpretului. Pentru mişcarea finală, March, a sugerat o 
baghetă cu cap mediu, pentru a obține două sunete diferite în paralel. Aceste două 
sunete pot fi produse cu o pereche de baghete moi (HEAD) și cu coada acestora 
(BUTT), motiv pentru care duritatea baghetei are o importanță aparte. Folosind 
baghete alese cu grijă, este posibil să se aplice interpretarea virtuoză simultană a 
celor două tipuri de sunet conform instrucțiunilor lui Carter. 

Într-un mod similar celui din March, Carter a indicat de asemenea modul de 
utilizare a capului și cozii de lemn în prima mișcare (Saëta), în care nu a combinat 
sunetele, ci mai degrabă le-a alternat. În a şasea mișcare, Canto, sunetul produs de 
coada de bambus a baghetei nu a fost potrivit pentru compozitor, care a sfătuit 
timpanișştii să folosească în schimb bețe de tobă mică pentru a produce efectul dorit. 

A doua mișcare, Moto Perpetuo, necesită folosirea unei baghete cu cap dublu 
(în partea superioară, respectiv inferioară) creată ca rezultat al experimentării. 
Compozitorul a furnizat instrucțiuni explicite de construcție a baghetei pentru a 
asigura sunetul pe care și-l imaginase. Carter a împrumutat ideea de la 
percuţionistul american Michael Colgrass, la sfatul lui Jan Williams. Colgrass a 
obținut efecte sonore inedite în propria piesă scrisă pentru o tobă mică folosind bețe 
îmbrăcate cu pânză. Pentru timpane, Carter şi Williams nu au folosit ca bază bețe de 
tobă mică, ci o tijă subţire din ratan, acoperită cu pânză. Când se loveşte cu vârful 
acestor baghete, sunetul e mai puternic, devenind mai moale atunci când se folosesc 
părţile laterale." 

În seria sa, Carter a avut mare grijă să creeze și să pună la dispoziţie o notație 
adecvată pentru diferite tipuri de lovituri. Pe lângă lovitura convențională normală 
(NS), a cerut de asemenea să se folosească lovitura surdinată cu bagheta-dead stroke 
(DS), care e un mod de a acţiona instrumentul când interpretul nu permite 
baghetelor să se redreseze, ci le lasă apăsate pe membrană. 

Chiar la prima ediţie, Carter nu a lăsat tehnica de surdinare a notelor în 
seama interpretului; în loc de asta, a scris o explicaţie generală a notaţiei și 


u Williams, op. cit., p. 12. 

implementării aferente. Intenția lui era ca acestea să se aplice la toate mișcările din 
serie, cu excepția ultimeia, March. În fiecare caz unde a notat-o cu un mic semn 
distinct, el se aştepta ca interpreții să surdineze manual sunetul. În alte cazuri, 
interpreții trebuiau să reflecteze şi să ajusteze această tehnică la lungimile notelor şi 
pauzelor. Carter a folosit o notație similară în a șasea mişcare, Canto, unde un mic 
semn în penultima lovitură indică interpreţilor să lovească rama instrumentului. 
Carter a desemnat de asemenea rim shots, lovituri simultane pe ramă şi pe cap, 
într-un mod asemănător, dar nu identic. 

Carter a acordat o atenţie specială explicării zonelor de lovire pe timpane. 
În literatura muzicală, acest aspect nu era complet nou, deoarece două zone diferite 
fuseseră deja prezentate în Dances of Galânta de Zoltân Kodâly (1933). Folosirea zonei 
convenţionale de lovire (normal - N) şi a celei din centru (centru - C) era utilă 
interpretării muzicale şi sublinia caracterul de verbunk în lucrarea lui Kodály. Carter 
a mers cu un pas mai departe, suplimentând aceste două opţiuni cu o a treia, lovind 
lângă ramă (rim - R). Această lovitură este similară cu lovitura simultană a 
membranei şi ramei - rim shot din mişcarea Canto a seriei lui Carter, doar că în acest 
caz zona de lovire este mai puțin apropiată de margine. Cu această tehnică, 
rezultatul este un sunet înalt, dar totuşi ne-metalic. Acesta este modul în care cele 
trei zone de bază sunt lovite pe membrana întinsă peste timpane. Pe lângă sunetul 
normal, este posibil să se producă și un timbru mai uscat, dar mai profund, 
în registrul mediu, precum și unul mai strălucitor și mai înalt. Carter s-a ocupat și 
de sunetul asemănător glissando-ului, care se obţine la trecerea de la o zonă de lovire 
la alta. Această cerinţă a fost indicată în fiecare caz printr-o liniuţă trasată între două 
zone de lovire. Diferitele sunete obținute ca rezultat al zonelor definite joacă un rol 
important în interpretarea pieselor, atât din perspectiva articulării, cât și din cea a 
ritmului. 

Carter a folosit și explicat notații speciale în seria lui. În mişcarea Moto 
Perpetuo, a utilizat bagheta specială pe care o proiectase pentru articulare. 
A specificat cu care parte a baghetei să se lovească folosind notația (Tp) pentru vârf 
şi (Hd) pentru punctul convenţional de lovire, capul. A dat de asemenea o explicație 
despre articularea mișcării şi notaţiile corespondente. A pus mare accent pe 
interpretarea corectă a notelor accentuate și a intensității acestora. Astfel, a indicat 
interpreților să accentueze loviturile de început și a marcat separat notele fără 
indicație de nivel dinamic. 

Cele două mișcări compuse la final sunt Adagio şi Canto. Prima este a treia, 
iar ultima, a șasea din seria completă de opt părţi. Acestea sunt cele două mișcări în 
care e necesară schimbarea înălțimii folosind pedala. Interpretarea acestora 
presupune o experienţă tehnică semnificativă din partea timpanistului. 

Mişcarea Adagio prezintă o soluţie muzicală și tehnică neobservată anterior 
la timpane. Existaseră exemple de glissando pe timpane în literatura muzicală, dar nu 
combinat cu armonice. Executarea simultană a acestor două efecte necesită o tehnică 

nouă și un studiu considerabil din partea timpanistului. Pentru a crea armonice, 
interpreții trebuie să atingă membrana timpanului între ramă și centrul 
instrumentului cu unul sau două degete. Atingerea membranei trebuie să aibă loc în 
același timp cu lovitura, altfel reverberația naturală a pielii ar putea fi estompată. 

În această mișcare, Carter a explicat și cum să se cânte aceste note pe 
portativul mic de sub tema principală: ele nu sunt alternative la notele normale, ci o 
parte integrantă a interpretării. În acest mod a valorificat Carter rezonanţa simultană 
a instrumentelor acordate identic. A încorporat efectul acustic rezultat în mișcare, 
creând un glissando cu rezonanţa simpatică notată pe portativul mic. 

Compozitorul a inserat de asemenea o observaţie acustică legată de 
mișcarea Canto, explicând importanţa sneak entrance (intervenţie insesizabilă, astfel 
încât să fie acoperită de sunetul precedent), indicată de textul de sub temă. Conform 
instrucţiunilor lui Carter, tremolo-ul ar trebui să fie iniţiat într-un mod care să pună 
în valoare caracterul loviturii anterioare. 

Reglarea rezonanţei instrumentului din punct de vedere acustic sau muzical 
poate fi identificată în aproape orice moment. Doar legat de mișcarea March s-ar 
putea argumenta că autorul nu s-a ocupat separat de rezonanţă și de durata notelor, 
dar acest aspect este dezminţit de ultima parte a mișcării, unde în mod deliberat a 
contrastat acustic instrumentele rezonante și cele surdinate. În această mișcare, 
compozitorul a cerut interpreţilor să folosească un coperto, un instrument de 
atenuare a sunetului, în locul surdinării manuale necesare în alte situații. Coperto este 
o bucată de piele sau alt material, plasată pe instrument, după indicaţiile lui Carter. 

Seria lui Elliott Carter pentru patru timpane a fost influentă și în domeniul 
modulaţiei ritmice. În acest sens, Carter a urmat două principii. În primul rând, 
a redat ritmul menţinând un tempo dat sau l-a rearanjat conform cu altă unitate 
ritmică. În al doilea rând, a păstrat pulsaţia și a schimbat densitatea ritmului din 
cadrul ei. În reinterpretare, a rearanjat ritmul menţinând noul tempo. Rezultatul a 
fost o nouă pulsaţie și un nou tempo după modulație. Probabil cea mai dificilă 
modulație ritmică din serie este mişcarea Canaries. 

Seria lui Carter a oferit o inspiraţie imensă compozitorilor şi interpreţilor 
pentru crearea de noi piese şi noi sunete. 

Este de asemenea demn de menţionat că timpanele pot fi și instrumente solo 
în concerte. În secolul al XVIII-lea, virtuozitatea tehnică în plină expansiune a 
inspirat compozitorii să experimenteze cu timpanele ca instrumente solo. Johann 
Melchior Molter (1695-1765) a folosit cinci timpane în Simfonia nr. 99, unde a 
compus o cadență completă. Este de asemenea interesant să menționăm un 
compozitor a cărui viață e legată de Ungaria. Georg Druschetzky (1745-1819), 
un compozitor de origine cehă, a petrecut mai mult de treizeci de ani în Ungaria, 
în serviciul a diverși demnitari. Printre lucrările lui se găsesc două piese, un concert 
și o partită, compuse pentru șase timpane cu acompaniament orchestral. A compus 
pentru opt timpane în concertul său pentru oboi, timpane și orchestră. 

Chiar şi în secolul al XX-lea s-au compus câteva concerte pentru timpane cu 
acompaniament orchestral, cum sunt Capriccietto fiir vier Pauken und Streichorchester 
de Ottmar Gerster, Konzertstiick für Pauken und Orchester de Mauricio Kagel 
(1990-1992), Konzert für Pauke und Orchester de Werner Tărichen (1954), Der Wald — 
Konzert für Pauke und Orchester de Siegfried Matthus (1984). Nu este neobişnuit să 
descoperim piese pentru timpan solo cu acompaniament de pian, cum este Concerto 
pour timbales et piano de Gabriel-Pierre Berlioz.12 

Secolul al XX-lea a revoluționat literatura pentru timpane și în alte moduri. 
La mijlocul secolului, diametrele timpanelor din grupele inițiale de patru 
instrumente erau 23, 26, 29 și 32 de țoli (inch). În plus față de acestea, au apărut 
instrumentele care corespund tiparelor moderne și, ca noutate, grupele de cinci 
instrumente. Frecventele schimbări ale formei timpanelor se explică printr-o 
diversitate de necesități și prin modernizarea tehnologiei de producție. De exemplu, 
website-ul unui producător important de instrumente oferă timpane cu următoarele 
dimensiuni pentru a satisface cât mai bine necesităţile clienţilor: 20, 23, 25, 26, 28, 29, 
30 şi 32 țoli (înch).15 Dintre acestea, se pot cumpăra seturi individualizate pentru a se 
potrivi unor necesităţi și utilizări speciale. Drept rezultat, există o tendință recentă 
de a selecta în mod liber numărul și compoziția timpanelor. Un exemplu în acest 
sens este Concerto Fantasy for Two Timpanists (2000) de Philip Glass (1937), în care 
doi timpaniști care cântă la paisprezece timpane sunt plasați în contrast cu o 
orchestră completă. Între a doua şi a treia mișcare a piesei în trei mișcări, se cântă cu 
virtuozitate o cadență de timpan. Un alt exemplu este The Grand Encounter (2005) de 
William Kraft (1923—), cu subtitlul Concerto No. 2 for Timpani and Orchestra. După cum 
dezvăluie titlul, concertul nu este prima piesă pentru timpane şi orchestră a 
compozitorului, care la rândul ei a fost scrisă în 1983 și prezentată în primă audiție 
un an mai târziu. Lucrarea mai recentă, pe lângă setul standard de șase instrumente, 
necesită în plus nouă timpane tenor, care trebuie dispuse în jurul setului de bază 
folosind o consolă, dând astfel interpreților posibilitatea de acces. Instrumentele 
suspendate includ patru timpane de 18 țoli, trei de 16 țoli şi două foarte mici de 14 
țoli. Folosirea acestor instrumente mici este de fapt foarte rară." 

Muzicienii și compozitorii au experimentat cu miriade de efecte sonore 
interesante la timpane. Ar trebui menţionată și o aplicaţie acustică interesantă a 
instrumentului, în care cinele sau boluri sonore sunt plasate deasupra sau pe 
membrana timpanului şi sunt lovite folosind o baghetă moale sau un arcuș de 
contrabas, adesea completate de folosirea unei pedale pentru a schimba tensiunea 
membranei timpanului. Sunetul susținut al instrumentelor este amplificat de 
timpane şi interacționează cu membrana tobei într-un mod interesant. Această 


12 Blades, op. cit., p. 431 şi, respectiv, Percussion Katalog, www.percussion-brandt.de. 

3 www.adams.nl. 

14 Aaron T. Smith, „Genesis of a Concerto: «William Kraft's XIII The Grand Encounter and the Birth of 
Tenor Timpani»”, în Percussive Notes, 45/5 (octombrie, 2007), p. 19. 

soluție poate fi găsită, de exemplu, în marele sextet al lui Yoshihisa Taira, intitulat 
Hiérophonie V, compus în 1974. 

O altă posibilitate de a obține noi efecte sonore, agreată de compozitori 
pentru percuție, este să se introducă o mai mare varietate de bețe folosite pentru a 
lovi timpanele. Astfel, piesele necesită uneori folosirea periilor de tobe, sau, mai 
puţin frecvent, a bețelor de metal sau de trianglu. Totodată, o metodă agreată de 
compozitori este să indice interpreților să cânte cu mâinile sau vârfurile degetelor, 
ca de pildă la începutul sextetului intitulat Sisu de Torbjörn Iwan Lundquist. 

Un alt efect inedit încorporează lovituri pe vas, observate adesea în piese și 
studii de Frédérique Macarez!5, de pildă. Lovirea vaselor timpanelor de diferite 
mărimi produce sunete de diverse înălțimi. Acest efect popular constituie adesea o 
provocare dificilă pentru timpanișşti, întrucât unghiul de lovire este diferit pentru 
vas şi pentru membrană. 

Deoarece notația acestor noi efecte sonore respectă convențiile anterioare de 
reprezentare grafică, interpreţii experimentați ar trebui să le poată descifra cu 
ușurință. 

Utilizarea ariei largi de posibilități oferite de timpane le-a transformat în 
instrumente solo adecvate pentru scenă, inspirând compozitorii contemporani să 
scrie noi piese. 

Traducere din limba engleză realizată de Alina Pop 


15 Frédérique Macarez (n. 1977), percuţionist şi profesor francez. 

